УИХ-ын Байгаль орчин, хүнс, хөдөө аж ахуйн байнгын хорооны хуралдаан 2008 оны 05 дугаар сарын 05-ны өдөр /Даваа гариг/-ийн 15 цаг 30 минутанд Төрийн ордны \"А\" танхимд эхлэв.

Байнгын хорооны дарга, УИХ-ын гишүүн Я.Санжмятав ирц, хэлэлцэх асуудлыг танилцуулж, хуралдааныг даргалав.

**Хуралдаанд ирвэл зохих 17 гишүүнээс 10 гишүүн ирж, 58.8 хувийн ирцтэй байв.**

**Чөлөөтэй:** А.Бакей, Б.Батбаяр, Х.Баттулга, Г.Батхүү

**Өвчтэй:** Су.Батболд, Ц.Дамиран

**Тасалсан:** Б.Цэрэнбалжир

Хуралдаанд УИХ-ын гишүүн Р.Эрдэнэбүрэн оролцов.

Хүнс, хөдөө аж ахуйн сайд Ц.Ганхуягийг огцруулах тухай УИХ-ын тогтоолын төсөл

 Хэлэлцэж буй асуудалтай холбогдуулан Хүнс, хөдөө аж ахуйн сайд Ц.Ганхуяг, УИХ-ын Тамгын газрын зөвлөх О.Баяраа, Байгаль орчин, хүнс, хөдөө аж ахуйн байнгын хорооны референт Д.Мягмарсүрэн, Г.Мяхдадаг нарын бүрэлдэхүүнтэй ажлын хэсэг байлцав.

Тогтоолын төслийн талаархи төсөл санаачлагчийн илтгэлийг УИХ-ын гишүүн Р.Эрдэнэбүрэн танилцуулав.

Төсөл санаачлагчийн илтгэлтэй холбогдуулан УИХ-ын гишүүн Р.Нямсүрэн, Д.Тэрбишдагва, Я.Санжмятав нарын асуусан асуултад төсөл санаачлагч, УИХ-ын гишүүн Р.Эрдэнэбүрэн, Хүнс, хөдөө аж ахуйн сайд Ц.Ганхуяг нар хариулж, тайлбар хийв.

Хүнс, хөдөө аж ахуйн сайд Ц.Ганхуягийг огцруулах эсэх асуудалтай холбогдуулан УИХ-ын гишүүн Г.Занданшатар, Р.Нямсүрэн, Р.Эрдэнэбүрэн, Я.Санжмятав нар санал хэлэв.

**Я.Санжмятав:** УИХ-ын гишүүн Р.Эрдэнэбүрэн, З.Энхболд нарын өргөн мэдүүлсэн Засгийн газрын гишүүн, Хүнс, хөдөө аж ахуйн сайд Ц.Ганхуягийг огцруулъя гэсэн саналыг дэмжиж байгаа гишүүд гараа өргөнө үү.

Зөвшөөрсөн                          0

Татгалзсан               10

Бүгд                           10

Гишүүдийн олонхийн саналаар дэмжигдсэнгүй.

Байнгын хорооноос гарах санал, дүгнэлтийг УИХ-ын гишүүн Сүх.Батболд УИХ-ын чуулганы нэгдсэн хуралдаанд танилцуулахаар тогтов.

Хуралдаан 16 цаг 15 минутанд өндөрлөв.

Тэмдэглэлтэй танилцсан:

БАЙГАЛЬ ОРЧИН, ХYНС,

ХӨДӨӨ АЖ АХУЙН БАЙН-

ГЫН ХОРООНЫ ДАРГА                                                   Я.САНЖМЯТАВ

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА                                                              Ч.АЛТАНЦЭЦЭГ

**УИХ-ЫН БАЙГАЛЬ ОРЧИН, ХYНС, ХӨДӨӨ АЖ АХУЙН БАЙНГЫН**

**ХОРООНЫ 2008 ОНЫ 05 ДУГААР САРЫН 05-НЫ ӨДӨР /ДАВАА**

**ГАРИГ/-ИЙН  ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

Хуралдаан 15 цаг 30 минутанд эхлэв.

**Хүнс, хөдөө аж ахуйн сайд Ц.Ганхуягийг огцруулах тухай**

**УИХ-ын тогтоолын төсөл**

**Я.Санжмятав:** - Засгийн газрын гишүүнийг огцруулах тухай Их Хурлын тогтоолын төслийг УИХ-ын гишүүн Зандаахүүгийн Энхболд, Эрдэнэбүрэн нар өргөн барьсан, энэнтэй холбогдуулаад хуулийн хүрээнд бид бүхэн 7 хоногийн дотор Байнгын хорооны хурлаар хэлэлцэх ёстой, өнгөрсөн 4 дэх өдөр зарласан боловч ирц бүрдээгүй, тэгээд өнөөдөр 1 дэх өдрийн 18 цагт өргөн барьсан, ингээд хуулийн хугацаанд бид Байнгын хорооны гишүүд ирсэн явдалд талархаж байна. Өнөөдрийн хуралдаанд энд бүртгүүлээд гарсан хүмүүстэйгээ нийлээд 10 хүн байна. Баяртсайхан гишүүн, Цэрэнбалжир гишүүдтэй бид холбогдож чадаагүй байна, хэрэв энэ 2 ирвэл 12 гишүүн оролцох ийм бололцоотой байна. Ингээд ирц 10 хүнтэй байгаа учраас хуралдаанаа нээе гэсэн саналтай байна.

Байнгын хорооны хуралдаанаар хэлэлцэх асуудал УИХ-ын гишүүн З.Энхболд, Эрдэнэбүрэн нарын санаачилж УИХ-д өргөн мэдүүлсэн Засгийн газрын гишүүнийг огцруулах тухай УИХ-ын тогтоолын төслийг хэлэлцэх эсэх тухай асуудал байна. Өөр саналтай гишүүн байна уу? алга байна, энэ асуудлыг хэлэлцэх үү, хэлэлцье. Одоо УИХ-ын тогтоолын төслийг санаачилсан гишүүн Эрдэнэбүрэн танилцуулга хийнэ. Хуралдаанд Хүнс, хөдөө аж ахуйн сайд Ганхуяг оролцож байна. Ингээд Эрдэнэбүрэн гишүүнийг танилцуулга хийхийг хүсч байна.

**Р.Эрдэнэбүрэн:** - Та бүхэнд өдрийн мэнд хүргэе. Энэ тогтоолын төслийг Энхболд гишүүн бид 2 санаачилсан, Энхболд гишүүн өнөөдөр Дорнод аймагт томилолттой ажилтай явж байгаа учраас би танилцуулж байна.

Улсын Их Хурлын нэр бүхий гишүүд бид Монгол Улсын Засгийн газрын гишүүн, Хүнс, хөдөө аж ахуйн сайд Ц.Ганхуягийг дараахь үндэслэлээр огцруулах нь зүйтэй гэж үзсэн.

Засгийн газрын санаачилсан дэлхийн зах зээл дээр улаан буудайн үнийн өсөлтөөс үл хамааруулан дотоодын хэрэглээний гурил, буудайн үнийг тогтоон барьж хангамжийг нь сайжруулах зорилгоор хууль, тогтоолын төслийг Монгол Улсын Их Хурал хэлэлцэж 2008 оны 7 дугаар сарын 1-ний өдөр хүртэл импортолсон хүнсний буудай болон энэ хугацаанд импортолсон 40.0 мянган тонн улаан буудайн гурилын нэмэгдсэн өртгийн болон гаалийн албан татварын хувь хэмжээг тэг хувьтай тэнцүү байхаар тогтоож, хяналт тавьж ажиллахыг Засгийн газарт даалгасан билээ.

Уг асуудлыг хэлэлцэж байх үед УИХ дахь Ардчилсан намын зөвлөлийн гишүүдээс энэ арга хэмжээг хэрэгжүүлэх арга механизм болон үр дүн тодорхойгүй, урьд өмнө үзүүлж байсан хөнгөлөлт, чөлөөлөлт нь эзэндээ хүрдэггүй байсныг сануулж гурилын үнийг тогтвортой хэмжээнд барьж чадах эсэх, гарсан шийдвэрийг зөв хэрэгжүүлж зарим нэг шунахай этгээдэд ашиглуулахгүй байх талаар зохион байгуулалтын арга хэмжээ авч ажиллахыг Засгийн газарт онцгойлон анхааруулсан билээ.

2007 оны 12 дугаар сарын 21-ний өдрийн УИХ-ын чуулганы нэгдсэн хуралдаан дээр дээрх хэлэлцүүлгийн явцад Хүнс, хөдөө аж ахуйн сайд Ц.Ганхуяг хэрэглэгчдэд очих гурилын үнийг 550 төгрөгт барьж чадна хэмээн амалж байсан.

УИХ-ын тогтоол батлагдаж хилээр орж ирэх гурил нийлүүлэгдсэн ч үнэ буурсангүй. Ард иргэд Хүнс, хөдөө аж ахуйн сайд Ц.Ганхуягийн амалсан шиг үнэтэй гурилыг худалдаж авч чадсангүй. Улсын төсөвт орох байсан нэмүү өртгийн албан татвар, гаалийн татварын 4.2 тэрбум төгрөгийг хэсэг бүлэг этгээдүүдийн ашиг болсон үйлдэл боллоо.

Хүнс, хөдөө аж ахуйн сайд Ц.Ганхуяг ийнхүү Улсын Их Хурлын чуулган дээр амалж ярьснаа биелүүлээгүйгээс ард иргэдийг хохироосон, улсын төсөвт орох ёстой байсан үлэмж их хэмжээний татварыг төвлөрүүлж чадаагүйн улмаас улсыг тэр хэмжээгээр хохироосон гэж үзэж байгаа юм. Иймээс энэ салбарыг Ц.Ганхуяг цаашид амжилттай удирдан авч явах итгэл үнэмшлийг төрүүлэхгүй байна.

Монгол улсын хууль, УИХ-ын тогтоолыг хэрэгжүүлэх ажлыг оновчтой зохион байгуулж чадаагүй Хүнс, хөдөө аж ахуйн сайд Цэрэндоржийн Ганхуягийг улс төрийн албан тушаалтны хувьд улс төрийн болон ёс зүйн хариуцлага хүлээж огцрох ёстой гэж үзэж байгаа юм.

Монгол Улсын Үндсэн хуулийн хорин тавдугаар зүйлийн нэг дэх хэсгийн 6-д \"Ерөнхий сайд, Засгийн газрын гишүүд, хуульд зааснаар Улсын Их Хуралд ажлаа шууд хариуцан тайлагнадаг бусад байгууллагын бүрэлдэхүүнийг томилох, өөрчлөх, огцруулах\", Монгол Улсын Их Хурлын тухай хуулийн 7.1.12-т \"Улсын Их Хурлаас сонгогдсон буюу томилогдсон албан тушаалтны илтгэл, сонсгол хэлэлцүүлэх, тэдгээрийг эгүүлэн татах, огцруулах санал гаргах\" гэж заасны дагуу Улсын Их Хурлын гишүүд бид тухайн саналыг албан ёсоор өргөн мэдүүлж байна.

Улсын Их Хурлын хуралдааны дэгийн дагуу энэхүү тогтоолыг хэлэлцэн шийдвэрлэж өгнө үү.

**Я.Санжмятав:** - Эрдэнэбүрэн гишүүнд баярлалаа. Хэлэлцэж байгаа асуудалтай холбогдуулан УИХ-ын гишүүд илтгэгчээс асуулт асууна. Асуулт асуух гишүүд нэрээ өгнө үү. Нямсүрэн гишүүнээс эхэлье, асуултаа асууя.

**Р.Нямсүрэн:** - Огцруулах асуудлаар санал оруулж байгаа хүнээс асууж тодруулмаар юм байна л даа. Үнийг тогтворжуулах талаар сайдыг огцруулчихлаа гэхэд ойрын үед ямар өөрчлөлт орно гэж тооцож байгаа юм бэ, энэ Засгийн газрын хугацаа богино байгаатай холбогдуулж энийг сонирхож байна.

Хоёрдахь асуудал, яах вэ одоо амьдрал өөрөө амжилт, ололт, алдаа дутагдлын л нийлбэр байдаг л даа. Ганхуяг сайд алдаа гаргасан байна, энэ огцруулах асуудлыг ер нь улс орны, ард түмний эрх ашиг гэж ойлгох юмуу, ер нь одоо улс төр гэж юм яригдаад байдаг, улс төр гэж ойлгох юмуу, энэ талаар тайлбар өгч болох уу?

Энхболд гишүүн өөрөө алга байна, гурилын үнийг зохицуулах асуудлаар Засгийн газар 13.8 ч билүү, 14 ч билүү тэрбум төгрөгийн бас нэг санал оруулж байсан л даа, тэрийг Энхболд гишүүн оролцоод, ингээд хасч байсныг санаж байна. Энэ хэрэв хасагдаагүй байсан бол яах байсансан бол зохицуулахад нь нөлөөлөх байсан юм биш байгаа гэж, ингэж бодож байна. Энэ дээр санал оруулагчид хариу хэлнэ үү.

Сайдаас асууж болох уу, энэ гурилын үнийг 550 төгрөгт барина гэж амалсан гээд энэ огцруулах тухай санал дотор явж байна л даа, үнэхээр ингэж яг хатуу амалсан юмуу, Ганхуяг сайд, эсвэл зүгээр боломж байгаа тухай дурдсан юмуу, энийгээ нэг тодруулж хэлээч. Өөр нэг асуудал нь 4.2 тэрбум төгрөгийг хэсэг бүлэг этгээдүүдэд завшуулсан гэсэн юм энэ бичиг дотор явж байна лээ. Энийг одоо завшуулсан гэдэг талаар өөрөө тайлбар хэлэх үү, ер нь шалтгаан нь юу байсан юм бэ, ийм зүйлийг сонирхож байна.

**Р.Эрдэнэбүрэн:** - Хариулъя, нэгдэх асуултад. Төсөл санаачлагчид бид юу гэж бодсон бэ гэхээр хамгийн гол нь тэр үед энэ 12 дугаар сарын 21-ний өдрийн нэгдсэн чуулган дээр бас өөр алтернатив аргууд ярьж байсан  л даа, энэ чөлөөлөхөөсөө илүү тэртэй тэргүй дэлхийн зах зээл дээр улаан буудайн үнэ өсч байна, тийм учраас дотоодынхоо үйлдвэрлэлийг сайжруулах, хөгжүүлэх чиглэлээр энэ мөнгөө зарцуулбал, ийм хэмжээний мөнгийг зарцуулбал яасан юм бэ, татвар чөлөөлж байснаас гэсэн ийм байдлаар бас асуудал ярьж байсан.

Мөн эмзэг давхаргын худалдан авах чадвар багатай хэсэгтээ татаас байдлаар ийм хэмжээний мөнгийг зарцуулж байвал илүү үр дүнтэй юм болов уу гэж ярьж байсан, бид нарын тооцож үзэж байгаагаар энэ 4 тэрбум төгрөгийг жишээлбэл 130 мянган худалдан авах чадвар багатай өрх байна, энэ өрхүүддээ нэг удаа хуваагаад олгочихъё гэх юм бол нэг айлд бараг 20 гаруй мянган төгрөг оногдохоор тийм тооцоо гарч байгаа юм. Тэгээд нийтдээ 4 тэрбум төгрөгийн татвараас чөлөөлсөн мөртлөө гурилын үнэ тэр хэмжээгээр буурч чадаагүй гэхээр энэ мөнгө бол энэ татварын хөнгөлөлт ямар хүмүүст хүрсэн нь тодорхой гэж үзэж байгаа юм.

Тодорхой хэсэг бүлэг хүмүүс, энэ гурилын ченжүүд, тийм хүмүүсийн л ашиг болоод өнгөрч байна гэж бодож байгаа юм. Тийм учраас энэ сайдад улс төрийн хариуцлага тооцох ёстой гэдэг үүднээс энэ тогтоолын төслийг санаачилсан. Энэ бол цаашдаа бас энэ үнийн өсөлттэй Засгийн газар зөв тэмцээсэй, зөв арга механизм хэрэглээсэй гэдэг үүднээс явуулж байгаа үйл ажиллагаа, өргөн барьсан тогтоол байгаа юм. Тийм учраас энэ ард түмний эрх ашгийн үүднээс өргөн барьсан гэж ойлгож болно.

Гуравдахь асуултыг Энхболд гишүүнээс өөрөөс нь асуух ёстой юм байна.

**Я.Санжмятав:** - Ганхуяг сайд дараагийн асуултад хариулъя.

**Ц.Ганхуяг:** - Та бүгдийн өдрийн амар амгаланг айлтгая. Тэгэхээр УИХ-ын нэр бүхий гишүүдээс гурилын үнийг хэлсэн амандаа хүрч барьсангүй гэсэн ерөнхий гол үндэслэлээр Хүнс, хөдөө аж ахуйн сайдыг огцруулах асуудлыг тавьсан байгаа. Энэ үед Монгол Улсын Ерөнхий сайдтай хамт Сэлэнгэ аймаг, дараа нь Төв аймагт атрын 3 дугаар аяны ажлаар явж байсан, ингээд ирээд тогтоолын төсөлтэй танилцсан. Тэгэхээр гурилын  үнийг 550 төгрөгт барих гэсэн амлалтаа хэрэгжүүлээгүй гэсэн ийм л гол үндэслэл, санаа цухалзаад байгаа л даа. Тэгэхээр бид нар бас нэгэнтээ энэ асуудлыг хариуцлагатай ярьж байгаа учраас яг энэ асуудлаар үнэндээ сүүлийн 4 сар, тувт яг ийм байдлаар Засгийн газар руу, Хүнс, хөдөө аж ахуйн яам руу ийм улс төржсөн өнгө аястай юмнууд их явсан. Олон захиалгат нэвтрүүлгүүд явсныг та бүхэн тод санаж байгаа. Тэгээд би илүү баримт түшиж ярих нь зөв юм болов уу гэж бодож байна.

Тэгэхээр 2007 оны 12 сарын 21-ний өдрийн хуралдаан дээр Тэрбишдагва гишүүн асуулт тавьж байсан, ингээд энэ 40 мянган тонн гурилаас гадна бас нэг асуудал байгаа шүү дээ гэж, нэг үгээр хэлбэл одоо стратегийн нөөц бүрдүүлэх асуудал, түүнчлэн 13.8 тэрбум төгрөгийг гурил үйлдвэрлэгч нарт татаас хэлбэрээр олгох замаар, нэг үгээр хэлбэл ийм цогц асуудал юм гэж. Тэгээд яг энэ утгаар нь асуудал тавигдаж, үндсэндээ бол 2 асуулын нэг нь шийдэгдсэн шүү дээ, Улсын Их Хурлаар. Энэ бол 40 мянган тонн гурилыг иргэн, аж ахуйн нэгжид нээлттэйгээр импортлох асуудал л ийм байдлаар Их Хурлын шийдвэр гарсан, Их Хурлын шийдвэр хэрэгжсэн, 4.2 тэрбум төгрөг бол Их Хурлын шийдвэрийн хэрэгжсэний үр дүнд хөнгөлөлтийг эдэлсэн дүн л яригдаж байгаа шүү дээ.

Тэрбишдагва сайдын асуултад би юу гэж хариулж байсан бэ гэхээр 2007 оны 12 сарын 21-ний өдөр УИХ-ын чуулганы хуралдааны бичлэг байгаа, үнэхээр тэр 2 дахь төсөл бол уялдаатай байгаа, нэмэгдсэн өртгийн албан татвараас чөлөөлөх, гаалийн татварыг тэглэхтэй холбоотой хомсдол үүсэх байдал харагдаж байгаа. 13.8 тэрбум төгрөгийн татаас өгөх асуудал энэ тогтоолын төсөлд явж байгаа, энийг шийдэж байж бид хямдхан гурил үйлдвэрлэх асуудлыг авч үзэх боломжтой гэж үзсэн. Ингэж байж мөн нэмэгдсэн өртгийн албан татвараас чөлөөлөх болон бусад хөнгөлөлтүүдээс үүдэж 550 төгрөгийн асуудал яригдах юмаа гэж, ийм  үндэслэл хэлсэн байгаа юм.

Энийг тасалж аваад 550 төгрөг гэдгээр, тэгээд сүүлдээ бүр жижиглэнгийн ч үнэ болж хувирсан, ингээд хүнсний асуудал өөрөө улс төрийн асуудал болж хувирсан. Энэ бол 4 сар үргэлжилж байгаа. Энд л би гол нь санаа зовж байгаа юм. Иргэн Ганхуягийг огцруулах, огцруулахгүй асуудал их чухал биш, эцэст нь энэ хүнсний хомсдлыг бий болгох, нийгэмд бухимдал төрүүлэх, энүүгээрээ улс төрийн, сонгуулийн асуудал болгоод байгаа нь их харамсалтай санагдаж байгаа юм. Улс төрийн хүчнүүд бие биенийгээ намнах хэрэгсэл битгий болгоосой гэж хүсдэг. Ялангуяа хүнсний асуудал бол улс төрөөс маш хол, ангид үнийн асуудлууд байх ёстой болов уу гэж бодож байгаа юм.

Түүнчлэн Улсын Их Хурлын гишүүн Энхболд нарын саналаар 13.8 тэрбум төгрөг буюу өнөөдөр манай ард иргэдийн нуруун дээр, өнөөдрийн жижиглэнгийн гурилын үнэ хэрвээ энэ 13.8 тэрбум төгрөг батлагдсансан бол наад зах нь 250 төгрөгөөр хямд гурил хэрэглэх байсан, өнөөдрийн хэрэглэгч. Энэ мөнгө батлагдаагүй. Тэгэхээр Энхболд гишүүн мөн Төсвийн байнгын хороон дээр хэлж байсан энэ протоколуудыг манай улсууд надад бэлтгэж өгсөн, би энийг бас уншиж өгөх нь зөв болов уу гэж бодож байна.

Ганхуяг сайдад хэлж байна, бид нар яг одоо хэлэлцэж байгаа хуулийн төслийн хүрээнд асуудал шийдэгдлээ гэхэд, би түрүүн хэлсэн, гурил 660 гаруй төгрөгт баригдах юм байна гэж тооцсон, энэ нэг үгээр хэлбэл 13.8 тэрбум төгрөгийн татаас өгөөгүй нөхцөлд 660 орчим төгрөгтөө барих юм байна гэж тооцсон байгаа юм, энэ чинь тооцоо хийхгүй бол болохгүй шүү дээ. Ямар учраас 13.8 тэрбум төгрөг авах гээд байгаа гэдгээ үндэслэл, тооцоотой ярих ёстой. Урамшуулал олгох асуудал 13.8 тэрбум төгрөг байгаа, энэ шийдэгдлээ гэхэд нийлээд гурилын үнийг 550 төгрөгтөө барих боломжтой гэсэн тооцоо гарсан гэж Улаан сайд асуусан, бөөний үнээр үү, тиймээ, бөөний үнээр.

Энд бол Энхболд гишүүний асуулт байгаа, гурил, буудайны хангамжийг гэдэг нэг өндөр үнэ гэдэг юмаар айлгаад баахан юм шийдүүлэх гээд байна гэж, нэртэйгээр нь гурилаа үнэгүй тараавал яасан юм бэ, өндөр үнэтэйгээ зохицож амьдрах ёстой юм биш үү, ийм маягаар үнэд нөлөөлж ерөөсөө болохгүй, энэ татаасыг, мөнгө өгч чадахгүй, нөөцөө бүрдүүл, нөөцөө бүрдүүлсний дараа ямар зардал гаргасан тэр үнээрээ зар, ямар үнээр худалдаж авна, дээр нь хадгалалт, юуны зардал байдаг юм, юм бий, ингэж л явъя гэж тохирсон. Тэгэхээр 13.8 тэрбум төгрөгийн бэлгээ болих хэрэгтэй гэсэн, асуудал ингэж л явсан.

**Я.Санжмятав:** - Баярлалаа, Тэрбишдагва гишүүн асуултаа асууя.

**Д.Тэрбишдагва:** - Би асуулт асуухгүй, үг хэлэхгүй гэж л бодож орж ирсэн юм, тэгээд миний нэртэй холбоотой зүйл яригдаад эхлэх шиг боллоо. 13.8 тэрбум төгрөгийг чинь би Ганхуяг сайдыг гурилын үнийг барихад нь дэмжлэг болоосой гэж л асуулт тавьж, хариулуулсан гэж ойлгож байгаа шүү дээ. тэгэхээр энэ 13.8 тэрбум төгрөг нэгдүгээрт, хоёрдугаарт 12 дугаар сарын УИХ-аар 51 тэрбум төгрөгийг улаан буудай, гурил нөөцлөхөд зориулж тооцоо хийж оруулсан, Улсын Их Хуралд, Улсын Их Хурал шийдэхдээ энийг яг л саяын хэлдгээр үнэгүй юм байхгүй, тооцоо хийж орж ир, тэгэхгүй зүгээр улсын төсвөөс юмуу мөнгө өгчихөөр үнэгүй болчих гээд байна, ийм учраас энийг тооцоо хийгээд ороод ир.

Харин авч нөөцөлж байгаа улаан буудай, гурилаа яаж, хэрхэн төлөх талаар тооцоо хийгээд эргээд ороод ир гэсэн тийм шийдвэрийг Улсын Их хурал гаргасан гэж би ингэж ойлгож байгаа. 51 тэрбум төгрөгийг яах вэ шийдэж болох юм, гэхдээ үнэгүй өгөхгүй, энэ 51 тэрбум төгрөгийгөө тооцоо хийгээд аваад ир гэсэн,тэгэхээр энэ дээр тэр 13.8 тэрбум, бусад үлдсэн 34 ч байдаг билүү, нийлээд 51 тэрбум төгрөг болж байгаа шүү дээ, тэгэхээр энэний тооцоо хийчихсэн, Улсын Их Хурлын шийдвэрийн дагуу ийм тооцоо хийгээд өдий хүртэл ороод ирж болоогүй юмуу? Улсын Их Хурлаас шийд гараагүй бодит үнэ Ганхуяг сайд хэлж байгаа нь үнэн, бид ч нэлээд хөөцөлдөж байсан.

Тэгээд УИХ-аар материал оруулсан, оруулсан материалы нь УИХ буцаасан, буцаасныг эргээд энэ 5 сарын 1 хүртэл, 4,  5 хүртэл энэний тооцоог УИХ-аар оруулж ирэх гэж оролдсон уу, Байнгын хороогоор орсон уу гэсэн ийм асуудал би асуумаар санагдаад байна, яагаад гэвэол 13.8 гэдэг дээр яригдаад явсан учраас би энийг тодруулж хэлье. 13.8 ч биш, нийт дүн нь 51.4 билүү, тийм дүн байсан шүү дээ, тэрийг л уг нь УИХ-аас батлаад өгсөн болбол гурилын үнэ барих ёстой. Гэтэл УИХ-аар баталж өгөхийн тулд тооцоогоо дахиж оруулж ирэх ёстой. Зарчмын хувьд бол миний ойлгож байгаагаар УИХ бол зөвшөөрсөн, тооцоо гаргаад ир гэж ойлгосон шүү дээ, Ганхуяг сайдаа. Тэгээд миний энэ ярьж байгаа 13.8 биш, нийтдээ 51 тэрбум төгрөгийн асуудал байсан байхаа, энэ дээр жижигхэн тодруулга хүмүүст хэлэхгүй бол ойлголцлын зөрүү гараад байх шиг байна.

**Я.Санжмятав:** - Ганхуяг сайд хариулъя.

**Ц.Ганхуяг:** - Тэрбишдагва сайдын үед энэ асуудал Баяртсайхан сайд, өмнөх Засгийн газрын үед өргөн баригдсан төсөл л дөө, тэгээд жаахан удсан явж байгаад бараг сар илүү болсны дараа яаралтай хэлэлцэхээс өөр аргагүй болсон, 12 сарын 11-ний үед УИХ-ын Төсвийн байнгын хороогоор орж хэлэлцэгдсэн. Тэгээд 51.6 тэрбум төгрөгийн асуудал байгаа, үүнийг эргэн төлөгдөх нөхцөлтэйгээр, нэг ёсны тийм зээл хэлбэрээр, стратегийн нөөц бүрдүүлье гэсэн ийм санал оруулаад, үүний 13.8 тэрбум нь бол үнэтэй буудай орж ирэх нь ээ, нэг үгээр хэлбэл 3 сараас хойш бид нар үнэтэй буудай хэрэглэх нь, тийм учраас энэ үнэтэй буудайн дарамтыг бууруулах үүднээс гарцаагүй гурилын үйлдвэрүүдэд татаас өгье, ингэх юм бол манай ард иргэд бас арай хямдхан гурил хэрэглэх юм байна гэсэн ийм л тооцооны үүднээс бүр 11 сард орсон төсөл байгаа. Тэгээд энэ үргэлжилж яваад манай Засгийн газрын үед хэлэлцүүлэгт ороод ингээд явсан.

Их Хурлаар хууль батлагдах үедээ бол тоогий нь бол батлаад өгсөн, гэхдээ эх үүсвэрий нь зааж өгөөгүй, ямар эх үүсвэрээс энэ мөнгийг авах юм бэ гэдгийг хэлж өгөөгүй. 13.8 тэрбум төгрөгийг бол өгөхгүй гэсэн шийдвэр л гарсан, татаас өгөхгүй гэсэн шийдвэр гарсан. Тэгээд үндсэндээ удалгүй, та бүхэн мэдэж байгаа, Улсын Их Хурлын чуулган ерөнхийдөө завсарласан, уг нь энэ юуны зорилго нь бол цагаан сараас өмнө амжаад улаан буудай арай хямдхан байгаа дээр нь, тэр үед оросуудтай ярьж байхад 304 доллар, ерөнхийдөө 320 орчим долларт байсан, тонн улаан буудай. Ийм үед нь худалдаад авчихъя, зохицуулалт хийгээд, ингээд 100 мянган тонныг нөөцөлсөн байхад бас нэг аргатай юм байна гэсэн ийм л тооцоо байсан л даа. Өнөөдөр бол 600 америк доллар, Оросын Холбооны Улсын нөхцөл байдалтай холбоод үзэхэд, 40 хувийн татвар, тэгээд дотоодын зах зээлийн үнээр нь бодоход.

Тэр үед энэ арга хэмжээг урьдчилаад авсан байсан бол бид нар өнөөдөр үнийн ийм дарамтад орохооргүй байсан. Тэгээд бид нар дараа нь Улаан сайд, бид нар Засгийн газрын түвшинд олон удаа ийм асуудлыг ярьсан, ямар эх үүсвэр гэж, эх үүсвэр үнэхээр олж чадахгүй байсан. Ингээд одоо Их Хуралд өргөн барьсан байгаа тэр эрсдэлийн сангаас тодорхой бүтээгдэхүүн, тухайлбал түлш, шатахуун, улаан буудай, гурилын, цагаан будаа ч гэдэг юмуу, иймэрхүү стратегийн гол бүтээгдэхүүнийхээ хувьд бас үнийн зөрүүг нь олгодог ч юмуу, ийм хөнгөлөлт эдлүүлдэг нөхцөлийг хуулинд суулгаж өгье гэсэн ийм байдлаар Засгийн газар дээр асуудал яригдаад ингээд Их Хурал руу явсан байгаа.

**Я.Санжмятав:** - Өөр асуулт байна уу? би нэг асуулт байх юм, Ганхуяг сайдаа. Энэ улаан буудайнаас гадна цагаан будааны үнэ ойрын, өнгөрсөн 7 хоногтой харьцуулахад шуудай цагаан будаа 16 мянга байсан, одоо 21 болчихлоо, 800 төгрөг нэг килограмм нь байсан, одоо 1100 болж байна л даа, тэгээд энэ чиглэлээр Засгийн газар, Хөдөө аж ахуйн яам ямар чиглэлийн алхам хийж байна вэ? Цагаан будааны хомсдол арилгах ийм боломж байна уу гэсэн ийм нэгдүгээр асуудал.

Хоёрдугаарт нь 2008 оны 9 дүгээр сар хүртэл улаан буудайн хувьд ОХУ-аас гэрээ хэлцлийн дагуу орж ирээд 9 сар бол хүргэчих юм шиг байна, шинэ ургацын улаан буудайг бид 180 мянган тонныг авах болов уу гэж бодож байна, одоо Засгийн газрын хийж байгаа тооцоог харахад. Үлдэгдэл 2009 оныг бид өвлийг, хаврыг яаж давах вэ, энэ чиглэлээр ямарч байсан 220 мянган тонн улаан буудай шаардлагатай болно, энэ чиглэлийн алхмаар бусад орнууд руу, ялангуяа Казахстан, ОХУ-тай хэлцэл хийсэн зүйл байна уу? Ялангуяа хаврын тариалалт эхэлж байгаа энэ үед. Үнийн өсөлтийг хязгаарлах үүднээсээ 2009 оны хүнсний хангамжийг барьж байх, хангах үүднээсээ балансжуулах чиглэлээр бусад орнуудтай хийсэн зүйл, Засгийн газрын хэмжээнд, манай яамны хэмжээнд байна уу? энэ чиглэлээр авч хэрэгжүүлэх арга хэмжээ, төлөвлөсөн зүйл байна уу гэсэн ийм 2 асуулт байна даа.

**Ц.Ганхуяг:** - Тэгэхээр Монгол улс маань гол гол хүнсээ, тухайлбал гурил, улаан буудай, цагаан будаа, элсэн чихэр, ургамлын тосоо үндсэнд нь гаднаас авч байна, улаан буудайн хувьд 70 хувь нь ийм хараат байдалд байгаа. Тэгээд үндсэндээ гадаад зах зээл дээр үнэ ханш яаж хөдөлж байна вэ гэдгээ шууд монголд, дэлхийд хүнсний хямрал нүүрлэсэн бол ялгаа байхгүй монголд хүнсний хямрал нүүрлэж байгаа, ийм л байдалтай байгаа.

Тэгэхээр үнэхээр сүүлийн өдрүүдэд цагаан будааны үнэ гэнэт өссөн, бүр килограмм цагаан будаа 500 төгрөгөөр өссөн байгаа, энэ тал дээр өчигдөр бас манай Хүнс, хөдөө аж ахуйн яаман дээр ажлын хэсэг гарч яаралтай хуралдсан. Үнэхээр одоо ийм хомсдол үүссэн юмуу гэсэн, үнэхээр хомсдол үүсээгүй байна. Зүгээр ер нь бол цагаан будаа 1 сарынхаа үнэнээс даруй 2 дахин өссөн байгаа юм, дэлхийн зах зээл дээр. 400 гаруй америк долларын үнэтэй байсан цагаан будаа маань 848 америк доллар болсон байна, одоо. Графикаас харах юм бол үнэхээр суг өссөн байгаа. Вьетнам, Тайланд, Индонез, Энэтхэг улсууд цагаан будааны экспортоо хаасан байгаа, хориглосон байгаа.

Тэгэхээр улаан буудайн хувьд ялгаа байхгүй, Казахстан улс 9 сарын 1 хүртэл хориг тавьсан, Хятадын хувьд хориг хэвээрээ байгаа, ганцхан найдвар ОХУ, Ерөнхий сайдын айлчлалын үеэр 100 орчим мянган тонн улаан буудайг хөнгөлөлттэй нөхцөлөөр авахаар болсон, энэ талаар урьд нь мэдээлэгдэж байсан. Энд нэг зүйлийг харин монголын ард түмэн азтай гэж би хэлмээр байна. Тэрбишдагва сайдын үед Энэтхэгийн Засгийн газарт хандаж 50 мянган тонн улаан буудайг монголын ард түмэнд олгооч, тусламж өгөөч гэсэн ийм хүсэлт гаргаад, тэгээд энэ хүсэлтийн хариу ирж Энэтхэгийн Засгийн газраас Монголын ард түмэнд 5 мянган тонн цагаан будаа, 5 мянган тонн элсэн чихэр түрүүч нь орж ирж байна. Одоогийн байдлаар 1160 тонн цагаан будаа ороод ирсэн байгаа. Энэ цагаан будааг, энэ элсэн чихрийг нийгмийн эмзэг хэсэгт, бүр тухайлах юм бол хүн амын эмзэг гэж байгаа 32 гаруй хувь, 210 орчим мянган өрхөд яаж тараах вэ гэдэг дээр Засгийн газар энэ асуудлаар ярилцана. Хамгийн гол нь нийгмийн эмзэг хэсгийг үнийн дарамтаас хамгаалахад л энэ тусламжийг зориулахаар ярьж байгаа.

Цаашдаа мэдээж энэ цаг зуурын асуудлыг шийдэхээсээ гадна Засгийн газар мэдээж алсыг харсан бодлого явуулахыг хичээж байна. Энэ бол атрын 3 дугаар аяны хүрээнд Монгол улс 2010 он гэхэд улаан буудай, төмс, хүнсний ногоогоор өөрсдийгөө 100 хувь хангах ийм томоохон зорилт дэвшүүлсэн. Мэдээж тэр хүртэлх хугацаанд тодорхой хэмжээний хүнсийг гаднаас авахаас өөр арга байхгүй. Тэгэхээр ОХУ-тайгаа хандахаас өөр аргагүй, Казахстанд хандахаас өөр аргагүй, Хятадуудтай ярихаас өөр арга байхгүй, Энэтхэгчүүдийг ярихаас өөр арга байхгүй. Сая Казахстан улсад Засгийн газар хоорондын комиссын ээлжит хуралдаан болох үеэр манай яамны төлөөлөгчид мөн бүрэлдэхүүнд нь орж Казахстанаас үрийн будаа авах, таваарын будаа авах асуудлыг хөндөж тавьсан, протоколд бол тусгасан байгаа.

ОХУ-тай хэлэлцээрүүд явж байгаа, энэ дашрамд мөн нэг зүйлийг тэмдэглэхэд ОХУ-ын Хөдөө аж ахуйн банк, Голомт банкны хооронд монголын үр тариа, махны зах зээлийг хөгжүүлэх чиглэлд зориулж 200 сая америк долларын асуудал шийдэгдсэн, удахгүй Монгол улсад үр тарианы аж ахуй хөгжүүлэх чиглэлээр Засгийн газар хоорондын хуралдаан 8 сард хийхээр төлөвлөгдөж байгаа. Ямарч байсан ирээдүй бол нааштай харагдаж байна. Зүгээр энэ цаг зуурын хүндрэлийг даван туулахын тулд Засгийн газар гарцаа байхгүй ийм арга хэмжээнүүдийг авахаас өөр аргагүй байгаа гэдгийг хэлмээр байна.

**Я.Санжмятав:** - Асуулт дууслаа, одоо гишүүд саналаа хэлье. Занданшатар гишүүн.

**Г.Занданшатар:** - Ганхуяг сайдыг огцруулах эсэх асуудлаар дэмжихгүй саналтай байгаа юм, учир нь Ганхуяг сайдыг огцрууллаа гээд ямар гурилын үнэ буурчих биш, нефтийн үнэ уначих биш, ноолуурын үнэ өсчих биш. Гэхдээ үнэн зөв бодит байдлыг тайлбарлах зорилгоор цаашдаа бас сайд анхаарч ажиллах ёстой, буруу ойлголт өгөхийг залруулах шаардлагатай байна. Энд УИХ-аас 2007 оны 12 сарын 11-ний хуралдаанаар баталсан тогтоолын заалт бол 2 гишүүн санал гаргаад хасуулчихсан юм шиг, тэрнээс болоод үнэ өссөн юм шиг үнэн бус мэдээлэл өгөх нь зохимжгүй. Дэлхийн зах зээл дээр гурилын үнэ, улаан буудайны үнэ ямар байгаа билээ, үнэн бодит мэдээллийг өгөх нь зүйтэй. Ийм бас жижиг зүйлээр тэгж өөрийгөө хаацайлах гэсэн тийм буруу ойлголт нийгэмд өгөх нь оновчтой биш байгаа юм.

Тухайлах юм бол Бакей гишүүний уншаад, танилцуулаад, Хүнс, хөдөө аж ахуйн байнгын хорооноос оруулаад батлуулсан дүгнэлт бол стратегийн хүнсний бүтээгдэхүүн, гурилын хангамжийг сайжруулах, үнийг тогтворжуулах зорилгоор 15000 тонн гурил, 100000 тонн хүнсний буудайн нөөц бүрдүүлэхийг анхны хэлэлцүүлэг хийх явцад зарчмын хувьд дэмжсэн тул тогтоолын төслийг 2 заалттай болгож, нэгдүгээрт 15000 тонн гурил, 100000 тонн хүнсний буудайн нөөц бүрдүүлэхийг Засгийн газарт зөвшөөрөх, хоёрдугаарт гурил, хүнсний буудайн нөөц бүрдүүлэхэд шаардагдах хөрөнгийн эх үүсвэрийн талаар саналаа боловсруулж Улсын Их Хуралд оруулж шийдвэрлэхийг Монгол Улсын Засгийн газарт даалгах нь зүйтэй гэсэн ийм УИХ-ын тогтоолыг 53 гишүүн оролцож, 46 нь зөвшөөрч баталсан.

Тийм учраас нөөц бүрдүүлэх, нөөц бүрдүүлсний дараа төсвийн тодотгол хийх юмуу, аль эсвэл төсвийн зохицуулалт хийх замаар үнийн татаас үзүүлэх, үнэ бууруулах асуудлыг шийдүүлэх нь зүйтэй гэж тухайн үед ярьж байсныг тод санаж байна.

Хоёрдугаарх тэр 13.8 тэрбум төгрөг хасагдсан шалтгаан бол төсөв нэгэнт батлагдсан, төсвийн тодотголоор л зөвхөн хөрөнгө зарцуулах шийдэл гардаг, тэгээд төсвийн тодотгол хийж энэ асуудлыг шийдэхгүй бол УИХ-ын тогтоолоор Төсвийн хуулинд өөрчлөлт оруулж шийдэх боломжгүй юм гэсэн зарчмын шийдлээр энэ асуудал Байнгын хороон дээр хасагдсан. Энийг бас хаа хаанаа зөв ойлголт өгөхгүй бол болохгүй ээ. Ер нь цаашдаа энэ гурилын үнэ, ноолуурын үнийн талаар тодорхой, эрсдэлийн сангаас Монгол улсыг хөгжүүлэх сангийн гуравны нэг хувь нь эрсдэлтэй нөхцөл байдал үүссэн үед зарцуулах ёстой гэсэн нөөц хөрөнгө байгаа. Энэ хөрөнгөөс зарцуулах асуудлыг шийдвэрлэж, хэлэлцүүлж авах нь зүйтэй.

Энэ тогтоолын төсөлд 51.6 тэрбум төгрөгийг Засгийн газарт зарцуулахыг зөвшөөрөх тухай, 13.8 тэрбум төгрөгийг үнэ бууруулахад эргэн төлүүлэхгүйгээр Монгол улсыг хөгжүүлэх санд эргэж төлүүлэхгүйгээр зарцуулах тухай асуудлыг л төсвийн тодотгол хийхгүйгээр энэ Төсвийн хууль, хуулиудтай зөрчилдөж байсан учраас хууль зөрчиж болохгүй гэсэн үндэслэлээр хасагдсан юм шүү гэдгийг тодруулж хэлмээр байна.

Ер нь цаашдаа хөдөөгийн ард түмэн биднийг ингэж мэтгэлцэж байх хооронд үнийн хайчинд орж нэг талдаа гурил, шатахуун, хүнсний бүтээгдэхүүний үнэ өсч, нөгөө талдаа ноолуурын үнэ, хөдөө аж ахуйн гаралтай түүхий эд, бүтээгдэхүүний үнэ буурч байна. Энэ дээр даацтай, огцруулах эсэх асуудал ярьж байснаас яаж энэ хүнд байдлаас гарч энэ үнэ дээр нь тодорхой шийдэл гаргах вэ гэдэг дээр ярилцах ийм шаардлагатай байна. Энийг хаа хаанаа Улсын Их Хурлыг буруутгахгүйгээр гишүүдийн тэр хууль зөрчиж болохгүй гэсэн саналыг буруутгахгүйгээр харин зөв зүйтэй ойлголцож явах нь зүйтэй шүү гэдгийг онцолж хэлэхийг хүсч байна.

**Я.Санжмятав:** - Нямсүрэн гишүүн.

**Р.Нямсүрэн:** - Үнийн өсөлт үнэхээрийн ард түмэнд хэцүү байна л даа, Монгол улсын хэмжээнд. Ганц Монгол улсын хэмжээнд ч биш, ерөөсөө энэ дэлхийн асуудал болчихоод байна. Ийм нөхцөлд бид үнийг тогтворжуулах талаар сайдыг огцруулах асуудал ярихын оронд өөр арга зам хайх нь зүйтэй болов уу гэсэн ийм бодол байгаа юм. Би тогтоолын төсөл оруулагчаас үнийг тогтворжуулах талаар сайдыг огцруулчихаад ямар өөрчлөлт гарах юм бэ гэдэг асуулт тавьсан л даа, хариулт өгөхгүй байна. Оронд нь харин 4.2 тэрбум төгрөгийг ард түмэнд тараагаад өгчих нь зүйтэй байсан тухай санал бид нар ярьсан гэж байна. Энд хурлын протокол байж байна, энд тийм үг ерөөсөө алга байна. Ийм байдлаар улс төр хийж болохгүй байхаа. Ийм учраас бид сайдыг огцруулах асуудлын оронд үнийг тогтворжуулах тухай алс, хэтийн зорилготой, алсдаа ач холбогдол өгөх арга замыг хайх тухай асуудлыг ярих нь зүйтэй гэсэн ийм саналтай байна. Ингээд сайдыг огцруулах асуудлыг дэмжихгүй байна гэдгээ хэлье.

**Я.Санжмятав:** - Эрдэнэбүрэн гишүүн.

**Р.Эрдэнэбүрэн:** - Яах вэ тэгээд сайдын үгэнд ч гарч байна, Нямсүрэн гишүүн ч нэлээд ярьчих шиг байна, улс төрийн асуудлаар энэ үнийн өсөлтөд хандлаа гэж ярьж байх шиг байна, тийм зүйл бол байхгүй. Энэ тогтоолын төслийг хэлэлцээд байгаа, энэ протокол надад бас байгаа л даа. Энийг хэлэлцэж байх явцад маш олон гишүүн энэ гурилын үнийн, гурилын татварыг тэглэхийн эсрэг байр суурьтай байсан юм. Яг санал хураалт болохоос өмнө Ардчилсан намын зөвлөлийн дарга Гансүх бас асуусан байдаг юм, яг 550-даа барьж чадаж байгаа юмуу гэж, чадах юмуу гэж. Ганхуяг сайд бол чадна гэж хэлсэн, тэрний үр дүнд энэ тогтоол батлагдсан гэж ойлгож байгаа.

Одоо бол тэр тухай ярьж байсан гэж байх шиг байна л даа, яг одоо бүгдээрээ л мэдэж байгаа шүү дээ, 550 төгрөгт гурилын үнийг барина гэж хэлсэн, тэгээд энэ тогтоолын төслийг баталсан, өөр олон аргууд байна шүү гэж хэлсэн. Энэ 40 мянган тонн гурилын татварыг тэглэчих юм бол 550-д барина гэж хэлсэн, харамсалтай нь тийм 550-д барьж чадсангүй, гурилын үнэ нэмэгдлээ, дээр нь гаалийн татвараас НӨТ-өөс орох ёстой байсан 4 орчим тэрбум төгрөг хэний халаасанд орсон нь тодорхой болж байгаа л даа. Гурилын ченжүүд, хятадуудын гарт, халаасанд орсон байгаа шүү дээ. тэр гурилын үнэ ярьсан хэмжээндээ баригдаагүй байхаар бодоход.

Өөрөөр хэлбэл тэмээн дээр ямааны гарз гэгчээр дээр нь гурилын үнэ нэмэгдээд, дээр нь 4 тэрбум төгрөгөө алдчихаад одоо болохоор сайдад хариуцлага тооцож болохгүй, үнэ өсөх ёстой байсан гэсэн агуулгатай юм ярьж байх шиг байна. Бидэнд бол ийм эрх байхгүй. Энэ асуудлыг улс төржүүлэхгүй, улс төржүүлэхээс болгоомжилж байна гээд чимээгүй суугаад байх эрх байхгүй. Одоо болтол Хөдөө аж ахуйн яамнаас эргээд энийгээ засах чиглэлээр ямар нэгэн асуудал орж ирээгүй байна, орж ирэхгүй байна. Тийм учраас л энэ төслийг санаачилсан. Хэрэвзээ энэ 4 тэрбум төгрөгийг дотоодынхоо үйлдвэрлэлд, одоо тэр атрын 3 дугаар аяндаа зарцуулж байсан бол илүү үр дүнтэй байх ёстой байсан гэж үзэж энэ төслийг санаачилсан юм. Баярлалаа.

**Я.Санжмятав:** - Би нэг хоёр зүйл хэлье. Ер нь яах вэ дэлхийн үнэ өсөх асуудал бол монголын биш, дэлхийн асуудал болчихлоо гэсэн зүйл яригдаж байна. Гэсэн хэдий ч бид зөвхөн энэ байдлаар тайлбар өгөх биш, Монгол улсын Засгийн газар, Хүнс, хөдөө аж ахуйн яам тодорхой хугацаанд бас үр дүнтэй, шаардлагын хэмжээнд ажиллаж чадаагүй гэсэн ийм саналтай байдаг. Ялангуяа 2007 оны 4 сараас түрүүчийн Засгийн газар цалин хөлсийг 30 хувь 10 сард нэмэгдүүлнэ гэсэн асуудлаас л эхлээд энэ асуудал нэлээд хөндөгдөж тавигдаж, үнийн хөөрөгдөл болсон гэж ингэж ойлгож байгаа.

Дээрээс нь манай Монголбанк Засгийн газартайгаа хамтарч ажиллаж, үнэ тогтворжуулах, инфляцийг барих чиглэлээр дорвитой алхам хийж чадаагүй, энэ зүйлүүд бол өнөөдрийн энэ хүнсний хомсдол бий болгох, үнэ хөөрөгдөхөд бас түлхэц болсон гэж ингэж ойлгож байна.

Цаашдаа байдал нөхцөлийг тайлбарлаад суух биш Монгол Улсын Засгийн газар, Хөдөө аж ахуйн яам, холбогдох газрууд нэлээд эрчимтэй ажиллах шаардлагатай байна. Тийм учраас би Байнгын хорооны даргын хувьд Байнгын хорооны гишүүдийг оролцуулсан ажлын хэсэг байгуулж Хүнс, хөдөө аж ахуйн яам, холбогдох газрууд дээр ажиллуулах нь зүйтэй гэсэн ийм саналтай байна. Манай Байнгын хороонд нэлээд хөдөө, орон нутагт ажиллаж байсан, энэ чиглэлийн олон ажлыг удирдаж явсан улсууд байгаа, энэ туршлагатай хүмүүсээ томилон тодорхой хугацаагаар ажиллуулъя, ингэж Их Хурал, Байнгын хороо, Засгийн газар хамтарч ажиллаж байж энэ үнийг хязгаарлах, тогтвортой байлгах, хөөрөгдөхгүй байх, энэ чиглэлийн асуудал дээр ажиллах шаардлагатай байх.

Хоёрдугаарт нь нэгэнт бас Их Хурлын гишүүний хувьд, хуулийн хүрээнд өргөн барьж байгаа энэ асуудал ямар нэгэн байдлаар бас шалтаг шалтгаан байгаа учраас Их Хурлын гишүүд хуулийн хүрээндээ огцруулах тухай саналыг өргөн барьсан байна. Тийм учраас манай Байнгын хороо бас тус яамтай өнгөрсөн хугацаанд УИХ-ын тогтоолыг хэрэгжүүлэх чиглэлээр яам хэрхэн ажилласан байна, хэнд ямар алдаа гарсан байна, энэ чиглэлийн асуудлаар ойрын хугацаанд бас газар дээр нь ажиллаж, энэ чиглэлийн мэдээллээ Байнгын хороондоо авчирч хэлэлцэх нь зүйтэй гэсэн ийм саналтай байна.

Үнэхээрийн зүгээр огцруулах тухай асуудал хэлэлцээд, огцорсноор үнэ тогтворжихгүй ч гэсэн Ганхуяг сайд бас өөрийнхөө ажилд дүгнэлт хийж, улам эрчимтэй ажиллах, Засгийн газрын гишүүд болон яамны удирдлагуудыг нэлээд энэ чиглэл рүү тодорхой үүрэг, чиглэл өгч, Байнгын хороон дээр хэлэлцэх гэсэн асуудлаар цаашид бид юу хийх вэ гэсэн ойрын хугацааны төлөвлөгөө гаргаж ажиллуулах нь зүйтэй байхаа.

Сонгууль болоход сар гаруйн хугацаа үлдэж байна, өнөөдөр шинэ сайд ирээд бас энэ ажлыг аваад явна гэхэд хүндрэлтэй, ажилтайгаа танилцана, бусад үргэлжлүүлж явсан ажлыг шууд хийгээд явахад бололцоо их багатай байж байгаа, тийм учраас би энэ удаа Ганхуяг сайдыг огцруулахгүйгээр ажлы нь харин сайн хийх үүрэг чиглэлийг өгөх нь зүйтэй байхаа гэсэн ийм гишүүний хувьд ийм байр суурьтай байгаагаа илэрхийлж байна.

Өөр саналаа хэлэх гишүүд байна уу? алга байна. Тэгвэл гишүүдээ дуудъя, орж бүртгүүлсэн гишүүд хаана байна, санал хураах болчихоод байна шүү дээ. бүртгүүлчихээд гарсан хүмүүс хаана явна, 10 хүн байгаа. 2 гишүүн дэмжсэн саналаа өгчихөөд сая хуралдаанд гадны хүнтэй уулзана гээд явсан байж байгаа, огцруулахгүй гэдэг дээр саналаа өгчихөөд гарсан. Тэрбишдагва гишүүн огцруулахгүй гэдэг дээр саналаа өгчихөөд гарсан шүү дээ.

Саналаа хураачихъя, гишүүдийн хувьд Тэрбишдагва гишүүн ярьж байна, би огцруулахгүй гэдэг дээр саналаа өгч байна, хуралд суугаад байна гэж байна, Содномцэрэн гишүүний хувьд Зөвлөлийн хуралтай байгаа юм байна.

Засгийн газрын гишүүн, Хүнс, хөдөө аж ахуйн сайд Ц.Ганхуягийг огцруулах эсэх асуудлаар санал хураалтаа явуулъя. Босоо санал гэдэг юмуу, Их Хурлын гишүүн Эрдэнэбүрэн, Зандаахүүгийн Энхболд нар огцруулъя гэсэн хуулийн төсөл оруулж байгаа, тийм учраас тэр саналаараа огцруулъя гэсэн саналтай Байнгын хорооны гишүүд гараа өргөнө үү, Содномцэрэн гишүүний хувьд оролцоогүй учраас яахгүй, Тэрбишдагвын хувьд илэрхийлчихээд гарсан, бичгээр 2 хүн саналаа өгчихөөд гарсан байж байгаа, ингээд 10 хүн огцруулахгүй гэсэн саналтай байна. Ингээд энийг нэгдсэн хуралдаанд оруулах ёстой.

Байнгын хорооны санал, дүгнэлтийг Сүх.Батболд гишүүн танилцуулна. Баярлалаа.

Хуралдаан 16 цаг 15 минутанд өндөрлөв.

Соронзон хальснаас хянаж буулгасан:

ХУРАЛДААНЫ НАРИЙН

БИЧГИЙН ДАРГА                                                                          Ч.АЛТАНЦЭЦЭГ